MM ผุดบ.ย่อย “MM FR SAS” ลงทุนเช่าพื้นที่ในปารีสทำร้านอาหาร รองรับขยายตลาดตปท.
MM ผุดบ.ย่อย "MM FR SAS" ลงทุนเช่าพื้นที่ในปารีสทำร้านอาหาร-เครื่องดื่ม รองรับขยายตลาดตปท.
9 ม.ค. 2562

บริษัท มัดแมน จำกัด (มหาชน) หรือ MM ระบุว่า บริษัท Mudman International Limited ซึ่งเป็นบริษัทย่อย ได้จัดตั้งตั้งบริษัทใหม่ เพื่อรองรับการขยายธุรกิจในต่างประเทศ  ภายใต้ชื่อ MM FR SAS มีทุนจดทะเบียน 24,000 ยูโร โดย Mudman International Limited ถือหุ้น 66.67% และนาย Guy Martin ซึ่งเป็นหัวหน้าเชฟของร้าน Le Grand Vefour ถือหุ้น 33.33%
ขณะเดียวกันที่ประชุมคณะกรรมการบริษัทเมื่อวานนี้ (8 ม.ค.) อนุมัติให้ MM FR SAS เข้าลงทุนในสิทธิการเช่าพื้นที่ จาก LE MESNIL Limited ซึ่งคาดว่าจะดำเนินการได้ในช่วงไตรมาส 2/62 โดยสินทรัพย์ที่ MM FR SAS จะได้มา ได้แก่ สิทธิการเช่าพื้นที่ ซึ่งตั้งอยู่ที่ 78 และ 80 boulevard de Menilmontant, Paris โดยมีพื้นที่รวมประมาณ 550 ตารางเมตร โดยสิทธิการเช่าปัจจุบันมีอายุเหลือ 6 ปีและมีสิทธิต่อสัญญาต่อไป ซึ่งสินทรัพย์ที่ได้มาจะนำมาพัฒนาเป็นร้านอาหารและเครื่องดื่มต่อไป
สำหรับการเข้าลงทุนครั้งนี้เพื่อเพิ่มโอกาสและขีดความสามารถของบริษัท ในการขยายธุรกิจด้านอาหารและเครื่องดื่มในต่างประเทศ ตลอดจนเพิ่มศักยภาพในการขยายธุรกิจที่เกี่ยวเนื่องในอนาคต โดยแหล่งเงินลงทุนจะมาจากเงินทุนหมุนเวียนภายในบริษัท